
Indledning


På en solbeskinnet fredag, hvor alle er mødt raske på arbejde, du har styr på mailbunken, og den inspirerende personaledag for to uger siden stadig giver energi i arbejdsfællesskabet – den fredag er en god dag at være leder. Her kan du nemlig være en nærværende leder, der med din fagligt funderede opmærksomhed inspirerer medarbejderne til refleksion og udvikling af deres praksis med børnene. Ja tak!


Men nu er det en regnfuld tirsdag i november, du har fået to uventede sygemeldinger oveni de to langtidssyge, mailbunken er ved at eksplodere og du er i tæt dialog med et dybt frustreret forældrepar. Hvordan er din nærværende, faglige ledelse i dag?


I denne lille bog vil jeg give dig enkel og praksisnær inspiration til, hvordan du indretter dit lederliv og dine arbejdsdage. Hvis du bruger redskaberne i denne bog, bliver din hverdag som leder væsentlig lettere og du får tid til det, der gør en reel forskel for børnene. En tryg hverdag med trivsel for både børn og voksne hviler nemlig på en god struktur for, hvordan du løser de mange vigtige opgaver i den daglige drift.


Jeg vil også give dig nogle begreber og ledelsesfaglige værktøjer at arbejde med og stå på som leder. De vil give dig en dybere forståelse for og konkrete greb til, hvordan du understøtter dine medarbejderes opgaveløsning, trivsel og faglige udvikling.




Jeg er så taknemmelig for, at en af de første reaktioner, jeg fik på bogen, var fra en dagtilbudsleder, der sagde: “Jeg kunne godt have ønsket mig, at der var nogen, der havde stukket mig den her, da jeg startede i mit første lederjob.” Jeg håber nemlig lige præcis, at bogen er brugbar, fordi den giver nogle konkrete råd, som du nemt kan omsætte i din hverdag.





Derfor er din ledelse vigtig


Jeg har arbejdet som leder og chef i kommuner på børne- og socialområdet i knap 20 år. Der har jeg på første hånd oplevet, hvor stor en forskel kompetent, engageret og nærværende ledelse gør i praksis - både for de børn, der skal trives, dannes, lære og udvikle sig i vores dagtilbud, og for de medarbejdere, der skal løse deres opgave som en del af et arbejdsfællesskab i trivsel og faglig udvikling. Omvendt har jeg også set, hvor hurtigt det kan få den modsatte effekt, hvis en leder ikke har overskud eller kompetence til ledelsesopgaven.


En væsentlig del af at udøve god ledelse er evnen til at prioritere det vigtigste og blive effektiv i din opgaveløsning. Det kan du lære. Det har jeg selv lært – nogle gange på den hårde måde. Og jeg ville ønske, jeg havde lært det tidligere. Derfor har jeg skrevet denne bog i håbet om, at den kan hjælpe flere ledere til at trives og få tid til den vigtige, nærværende og faglige ledelse.


I mit daglige virker arbejder jeg nu som selvstændig ledelsesrådgiver, hvor jeg understøtter ledere og organisationer gennem individuel ledersparring og teamudvikling. Mit mål er at gøre en forskel, og jeg er optaget af, at mit arbejde er meningsfuldt og bidrager positivt til det samfund, vi lever i.


Jeg er ekspert i at styrke din opgaveløsning, dit arbejdsfællesskab og din trivsel som leder. Når jeg arbejder med organisationsudvikling, tager jeg afsæt i to årtiers ledererfaring på børne og socialområdet samt min uddannelse som cand.scient.pol. med efteruddannelse i projektledelse, ledelse og organisationspsykologi. Jeg er certificeret i personlighedsværktøjet Myers-Briggs Type Indicator, som jeg bruger til individuelle udviklingsforløb og teamudvikling.


For at være en opdateret og skarp udgave af mig selv, holder jeg mig orienteret i de faglige strømninger indenfor ledelse med en særlig nysgerrighed på den anerkendende, relationelle og organisationspsykologiske tilgang til ledelse. I denne bog vil du blandt andet møde referencer til Morten Münsters udlægning af adfærdspsykologi, herunder Kahnemans system 1 og 2, og inspiration fra selvbestemmelsesteorien og praktiske redskaber til en fagligt udviklende praksis i ”Den faciliterende leder” af Ib Ravn, Nanna Munk, Kenneth Agerholm og Signe Bonnén, fordi jeg i disse kilder har fundet inspiration til ledelse, som resonerer med min tilgang til, at ledelse skal have et anerkendende og relationelt afsæt.


En stor inspiration til lige præcis denne bog er EVAs udgivelse ”Pædagogfaglig ledelse i dagtilbud” fra 2024. Det er godt og lødigt, men da jeg læste reflektionsspørgsmålene på side 24, kunne jeg ikke undgå at tænke: ”Hvorfor skal du reflektere dig til den dybe tallerken selv, når der allerede findes mange gode svar på de tre reflektionsspørgsmål?”. Derfor er min ambition, at du efter endt læsning har svarene på følgende tre spørgsmål:




	Hvordan kan du/I løbende skabe overblik over de mange forskellige opgaver, du/I løser? (Kapitel 1)


	Hvordan kan du systematisere de faglige refleksioner og den kollegiale sparring blandt dit pædagogiske personale? (Kapitel 2 og 3)


	Hvordan kan du rammesætte møder og faglige drøftelser, så du sikrer, at du og dit pædagogiske personale får talt om det, I har planlagt? (Kapitel 3)





”Ud af travlheden – ind i ledelsen” er udviklet i samarbejdet med dagtilbudsledere, og er et tilbud til dig, der vil trives og udvikle dit lederliv. Hvis du er nysgerrig på mere, så skriv eller ring til mig, følg mig på LinkedIn eller tjek min hjemmeside.


God læselyst!


Anna Fosdal


www.annafosdal.dk










Kapitel 1


Tid og balance


SÅDAN STRUKTURERER DU DIT ARBEJDSLIV OG OPNÅR BALANCE MELLEM DIN TID OG DINE OPGAVER


”Jeg har for travlt. Hvad kan jeg gøre ved det?”.


Det er et spørgsmål, jeg næsten altid bliver mødt med, når jeg møder en dagtilbudsleder. Mit svar er, at du ikke kan styre, hvor hurtigt tiden går, og at der hele tiden kommer nye opgaver oveni de allerede eksisterende. Til gengæld kan du strukturere din tid og dine opgaver, så du når mere og får mere overskud.


Tid er ofte en mangelvare. Derfor er din måde at forvalte tiden på en central del af det ledelsesrum, du skal navigere i som dagtilbudsleder. Opgaveprioritering og en bevidst og strategisk styring af din tid og din kalender er således forudsætninger for, at du, i stedet for at ende i brandslukning og tilfældig opgaveløsning, kan være den leder, som dine medarbejdere og børnene har brug for.




En bid af hverdagen


Forestil dig, at du har planlagt en forberedelsestid til det kommende forældremøde. Men så bliver du hevet ud til en vikarplan, en konflikt på legepladsen og en pædagog, der ”lige skal vende noget hurtigt”. Tre timer senere sidder du med dårlig samvittighed og en fornemmelse af at have været alle steder og ingen steder. Hvis det sker ofte – og det gør det for mange – bliver ledelse reaktiv i stedet for proaktiv.






OVERSKUD TIL NÆRVÆR


Det kræver mod at beskytte sin tid. At lægge faste mødefri rum til både opgaveløsning og nærværende ledelse ind i kalenderen – og ikke mindst at holde fast i dem. Det kræver også tillid til, at det er i orden at sige: “Jeg har ikke tid lige nu, men jeg har tid klokken 14.” Og det kræver accept af, at du ikke altid er den, der skal løse alt.


Faktum er, at du bliver en bedre leder, hvis du har overskud til at være nærværende, når din dør ind til kontoret er åben, og når du kommer ud på stuerne. Sig derfor til dig selv: “Det handler ikke kun om at passe på mig selv. Det handler om, at jeg ikke kan være en god leder, hvis jeg ikke har overskud.”


På konferencen “Styrk lederes trivsel og resultater” i maj 2025 gav ledelsesforsker Jan Heiberg Johansen m.fl. masser af inspiration til, hvordan man kan styrke sin trivsel som leder. Heldigvis er 80 procent af ledere ikke stressede. Men de sidste 20 procent ledere føler sig ofte eller altid stressede. Når det gælder nye ledere, er det en tredjedel, der føler sig stressede ofte eller hele tiden.


Der er masser af forskning, der viser, at ledere i trivsel er bedre ledere. De leverer bedre resultater for kerneopgaven og er bedre personaleledere. En stresset, udmattet eller bekymret leder smitter medarbejderne, som også bliver mere stressede og bekymrede.


Heldigvis er der mange gode råd til, hvad du kan gøre som leder for at styrke din trivsel. Et af konferencens mange gode budskaber er, at ledere, der taler om deres trivsel med nærmeste leder, lederkolleger og andre, trives bedre end dem, der ikke gør.


Som leder er det derfor vigtigt at finde nogle gode dialogpartnere, for eksempel en lederkollega, som du mødes med jævnligt. Hold fast i at give og modtage sparring med dine dialogpartnere – og bliv ved, selvom det tager tid at etablere en stærk sparringsrelation.


På konferencen høstede deltagerne blandt andet følgende konkrete råd:


Sådan griber du dialogen om ledertrivsel an:




	Tal med andre om udfordringer i ledelse


	Vær nysgerrig


	Vær lydhør


	Stil åbne spørgsmål.





Lav en lederaftale om trivsel med dig selv:




	Overvej hvad det vigtigste er for dig ift. din trivsel


	Beskriv det enkelt og konkret


	Vend jævnligt tilbage til, om du gør det, der giver dig trivsel


	Gå i dialog med andre om din trivsel.







Søg videre


Du kan lave din egen


lederaftale for trivsel på


www.lederestrivsel.dk






TID ER EN LEDELSESDISCIPLIN


”Det er mig, der styrer min kalender og min tid.


Det er ikke tiden, der styrer mig”.

